《送张安国赴天彭司录》
宋代·郭印

骐骥服盐车，垂头困长道。
苍鹰在韝絷，侧耳思秋草。
忆昔初见公，衮衮一倾倒。
平生仰止意，相逢恨不早。
清辉粲景星，巨浸屹孤岛。
徐榻未易解，膺门但频扫。
公才天河倾，顾我乃潢潦。
篠簜何足云，所贵会稽笴。
鱼泳鸟云飞，气合无不可。
岁月忽荏苒，何言赋离抱。
彭城不百里，掺袂空懊恼。
纠郡因多暇，时政亦丛脞。
猾吏虎插翼，疲民叶振槁。
邦侯待裨益，幕客要标表。
咄嗟赞画诺，谈笑办纷扰。
江山颇足娱，杯酒兴不小。
搘筇恣清游，蜡屐纵幽讨。
云烟入高躅，诗句出馀巧。
升沉置勿问，道义端可饱。
眼前多少年，难致淄川老。
傥令班中朝，功业信不少。
贱生宿所期，志愿惭未果。
因公激壮怀，绿发岂能葆。
还应最课绩，归步直青琐。

作者简介：宋成都双流人，字信可，晚号亦乐居士。郭绛子。徽宗政和进士。累任铜梁、仁寿等县令。高宗绍兴十八年，以任永康军通判时牒试避亲、举人不当降一官。终部刺史。与秦桧有庠序旧，绝不与通，家居十八年。性嗜水竹。工诗，与蒲大受、冯时行、何耕道为诗友。有《云溪集》。